Z A P I S N I K
13. sjednice Vijeća Gradske četvrti Sesvete 
održane 22. svibnja 2018. P.U. Sesvete, Gradska četvrt Sesvete, Trg D. Domjanića 4/II, soba 23 s početkom u 17,00 sati
Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Tihomir Lukanić, Boris Matoic, Dražen Markota, Mladen Šturlić-Tupek, Zlata Trošelj i Nataša Vučkov. 

Opravdano odsutni: 
Marko Galić i Vladimir Marić.

Nazočni radno:
- Borko Samec – urednik portala Sesvete Danas
- Ivana Markić – novinarka Radio Martina
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja nazočne članove Vijeća Gradske četvrti, radno nazočne novinare i zahvaljuje na odazivu. 
Konstatira da je prisutno 15 članova Vijeća, te da Vijeće može pravovaljano odlučivati.
Dalje navodi da je članovima Vijeća s ostalim materijalom e-poštom poslan zapisnik. Upitao je imaju li kakav komentar ili primjedbu na njega.
Članovi Vijeća nemaju primjedbi, te je zapisnik s 12. sjednice Vijeća Gradske četvrti Sesvete od 19.travnja 2018. usvojen s 14 glasova „za“ i 1 suzdržanim glasom.

Predsjednik Vijeća potom je iznio prijedlog dnevnog reda 13. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu. Na izneseni prijedlog dnevnog reda nije bilo prigovora, te je Vijeće većinom glasova, s 14 glasova „za“ i 1 suzdržanim usvojilo sljedeći:

DNEVNI RED :

1.	Prijedlog Zaključka o izmjeni Plana komunalnih aktivnosti Gradske četvrti Sesvete u 
	2018.
2.	Prijedlog plana gospodarenja otpadom Grada Zagreba – davanje mišljenja
3.	Razno

/ Prelazi se na rad po dnevnom redu /

Ad 1)
Predsjednik Vijeća Gradske četvrti Sesvete Stjepan Kezerić obavijestio je članove Vijeća kako je Vukasova ulica u Vugrovcu odrađena preko Gradskog ureda za prostorno uređenje, izgradnju Grada, graditeljstvo, komunalne poslove i promet te će se ta stavka ukloniti iz Plana komunalnih aktivnosti, a sredstva staviti za drugu namjenu.

/ Sjednici su pristupili Damir Kostanjski i Maja Buljubašić u 17,05 /


	
	Tihomir Lukanić zatražio je pismeni odgovor vezano uz stavku iz Plana komunalnih aktivnosti Gradske četvrti Sesvete, točka 5.1. Sesvetska Sopnica, Kelekova 2, unutarnje uređivanje prostora Šahovskog kluba Sesvete o tome na koji način se traže sredstva i po kojem principu se daju, na koji način će se upravljati tim prostorom i hoće li i drugi sportski klubovi imati pristup tom prostoru.
Stjepan Kezerić rekao je kako će Lukanić dobiti odgovor pismenim putem.
	Petar Bajan upitao je što je s rekonstrukcijom ulice Friganovo na što mu je potpredsjednik Vijeća Gradske četvrti Sesvete Dražen Markota odgovorio da će se to izvoditi kroz održavanje.
Željko Blažinović upitao je djeluje li povjerenstvo za prometne površine. Smatra da bi bilo dobro da se predsjednik povjerenstva očituje o prijedlozima o uređivanju ulice Franje Habeka u Prekvršju te jedne lokacije u Sesvetskom Kraljevcu i Planini Donjoj. Napomenuo je kako u tim ulicama žive ljudi u stambenim objektima i kako se ta traženja provlače već više od dvije godine.
	Stjepan Kezerić rekao je kako on kao predsjednik Vijeća vodi računa o tome da se obuhvate čitave Sesvete i da su kriteriji za stavljanje nekog prijedloga za akciju jasno određeni.
	Stipe Jurić istaknuo je da su predsjednici vijeća mjesnih odbora Prekvršje, Planina Donja i Sesvetski Kraljevec bili na koordinaciji s predsjednikom Vijeća Gradske četvrti Sesvete te kako su se oni izjasnili o svojim prijedlozima prvih prioriteta. Dražen Markota ukazao je kako su svi članovi Vijeća Mjesnog odbora Planina Donja bili na konzultacijama te su svi oni predložili stavku koja je stavljena u Plan komunalnih aktivnosti Gradske četvrti Sesvete u 2018..
	
	Kako nije bilo daljnje rasprave, članovi Vijeća su glasovali te s većinom glasova - s 13 glasova „za“,  2 “protiv“ i 1 suzdržanim donijeli 

Zaključak
o izmjeni Plana komunalnih aktivnosti Gradske četvrti Sesvete u 2018.
/ Zaključak se prilaže zapisniku sjednice /

Ad 3)
Stjepan Kezerić predložio je raspravu o prijedlogu plana gospodarenja otpadom Grada Zagreba 
	Tihomir Lukanić upitao je članove zašto se Plan naknadno mijenjao ako je bio dobar. Upozorio je da je po Statutu Grada Zagreba nemoguće staviti istu točku na dnevni red na sljedeću sjednicu Gradske skupštine Grada Zagreba jer nije prošla javna rasprava te potrebna minimalno tri mjeseca. Upozorio je da iz Plana nije izbačen Centar za gospodarenje otpadom u Resniku koji su namijenili smjestiti niti 500 metara zračne udaljenosti od vodonosnika Grada Zagreba, tj. izvorišta vode za Sesvete i Grad Zagreb. Pritom je maknuta vodozaštitna zona Ivanja Reka u prostornom planu Grada Zagreba i u GUP-u na temelju elaborata Rudarsko-geotehnološkog fakulteta koji ne obuhvaća Ivanju Reku. Pozvao je članove Vijeća da budu protiv zato što se u Sesvetama pije voda iz Ivanje Reke i zbog pravne problematike micanja zone.
	Stjepan Kezerić izrazio je povjerenje u odluku stručnjaka koji su radili na Planu i ukazao na problem preuzimanja odgovornosti za recikliranje otpada u Zagrebu.
	Jurica Jug ukazao je da nije poznato kakva će tehnologija biti korištena u reciklaži te koliko će biti neposrednog zagađivanja pri radu Centra za gospodarenjem otpadom Resnik. 
	Dražen Markota kazao je da ne sumnja da će Grad Zagreb CGO napraviti s najmodernijom tehnologijom, jer će u suprotnom građani ustatiti protiv toga.
	Tihomir Lukanić rekao je kako on sumnja da će raditi s najnovijom tehnologijom te je naveo primjer mulja koji se izvozio u Međimurje i upozorio na nestručan modus operandi zbrinjavanja otpada u Zagrebu te je istaknuo da nema povjerenja u gradonačelnika Grada Zagreba i u ovakav Grad Zagreb. Izrazio je sumnju da će se tako skoro modus operandi promijeniti i istaknuo da ne želi da se išta takvo radi blizu pitke vode.
	Nataša Vučkov rekla je da nema povjerenja da će CGO Resnik biti uređen kako bi to trebalo biti.

	Stjepan Kezerić predložio je da se glasuje, Vijeće je s većinom glasova – s 9 glasova „za“,  5 “protiv“ i 2 suzdržana donijelo

Zaključak
o davanju mišljenja na plan gospodarenja otpadom Grada Zagreba
/ Zaključak se prilaže zapisniku sjednice /

Ad 4)
Stjepan Kezerić otvorio je raspravu pod točkom Razno.
Boris Matoic zahvalio je na informaciji o početku izrade projektne dokumentacije na spoju Vukovarske ulice i 144. brigade HV-a o čemu je postavio upit na 7. sjednici Vijeća Gradske četvrti Sesvete. Upozorio je na to da su neki nesavjesni građani spojili svoje fekalne vode u tok potoka Reka, što ljeti kada je vodostaj potoka nizak izaziva prigovore građana Brestja koji uz potok žive. Zamolio je za daljnje postupanje kako bi se riješila ta problematika.
Stipe Jurić kazao je kako su prethodno poslane prijave komunalnom redarstvu i vodooprivrednoj inspekciji te je od istih dobiven odgovor da oni ne mogu utvrditi koja kućanstva ispuštaju fekalije. Obećao je da će se još jednom prijava poslati komunalnom redarstvu i vodooprivrednoj inspekciji.
Boris Matoic ukazao je na nedostatak sportskog i dječjeg igrališta u naselju Dumovec i nedjelovanje po tom pitanju usprkos stalnom traženju građana, te je zamolio za aktivnost po istom, istaknuvši da ga je na to upozorio jedan član Vijeća Mjesnog odbora Dumovec.
Stjepan Kezerić iznosi da je prije dva tjedna u Gradskom uredu za mjesnu samoupravu održan radni sastanak s članovima Vijeća Mjesnog odbora Dumovec po pitanju problematike tog naselja. Na tom sastanku govorilo se o otkupu zemljišta za gradnju dječjeg igrališta u južnom dijelu Dumovca jer nažalost na tome području nema gradskog zemljišta. 
Boris Matoic zamolio je za pismeni odgovor na njegovo pitanje o Dumovcu i potoku Reka.
Dražen Markota rekao je da se na tjednoj razini komunicira s Vijećem Mjesnog odbora Dumovec. Mišljenja je da član Vijeća Mjesnog odbora Dumovec prvo treba razgovarati s predsjednikom Vijeća Mjesnog odbora Dumovec pa tek onda to dizati na razinu Vijeća Gradske četvrti. 

/ Sjednici je pristupio Branko Frančević u 17,35 /

Dražen Markota zamolio je predsjednika Vijeća Mjesnog odbora Dumovec Branka Frančevića  da kaže što se radilo po pitanju rješavanja imovinsko-pravnog pitanja vezano uz igralište u južnom Dumovcu.
Branko Frančević kazao je kako su u zadnjem periodu održana tri sastanka s nadležnim gradskim uredima. Na zadnjem sastanku zatraženo je da se dostavi broj parcela kao i popis ljudi koji su prema Gradu Zagrebu uputili svoja pisma namjere o spremnosti prodaje zemljišta za gradnju dječjeg igrališta. To je s razine Vijeća Mjesnog odbora Dumovec napravljeno i dano Gradskoj četvrti Sesvete na daljnje postupanje.

/ Sjednicu je napustio Branko Frančević u 17,37 /

Vezano uz temu ispusta kanalizacije u potok Reka, Antun Bošnjaković  rekao je da se na toj problematici radi već više godina. Trenutačno treba napraviti još 2,5 kilometra kanalizacije, a radi se o oko 700 stambenih objekata koji se moraju priključiti na sustav kanalizacije. Idejni nacrt je prethodno napravljen, no do problema je došlo zbog imovinsko-pravnih odnosa jer su vlasnici čestica preko kojih bi trebali prolaziti odvodni cjevovodi odbili za isto dati dopuštenje. Bilo je prijedloga da se cjevovod odvodnje stavi preko kanala kojim upravljaju Hrvatske vode.
Željko Blažinović ukazao je na potrebu inzistiranja prema Gradskom uredu za prostorno uređenje, izgradnju Grada, graditeljstvo, komunalne poslove i promet na što bržem pokretanju radova na križanju u Soblincu. Zamolio je da se od Gradskog ureda za prostorno uređenje, izgradnju Grada, graditeljstvo, komunalne poslove i promet zatraži pismeni odgovor kada planiraju krenuti u radove.
Stjepan Kezerić rekao je da će upit biti poslan i istaknuo dugotrajni proces u kojem se od vlasnika privatne čestice dobila privola za otkup zemljišta koje je potrebno za to križanje.
	Tihomir Lukanić zatražio je da se pošalje požurnica vezano uz najam prostora bivše tvornice Sljeme. Lukanić je rekao kako je dobio odgovor od Muzeja Prigorje u kojemu se nalazi informacija o ugovoru i visini najma prostora Stare Kurije no traži dobivanje odgovora o načinu kojim su ishođeni uvjeti za obavljanje ugostiteljske djelatnosti s obzirom na radno vrijeme i buku. Tihomir Lukanić je istaknuo da su ga prije tri mjeseca izbacili iz Povjerenstva za promet, ceste, nogostupe, puteve i asfaltne površine te da mu je tada obećano da će ući u drugo povjerenstvo na idućoj sjednici Vijeća. Pitao je predsjednika Vijeća Gradske četvrti Sesvete što po tome pitanju misli učiniti.
	Stjepan Kezerić je podsjetio kako je član Vijeća Gradske četvrti Sesvete dobio prijedlog da postane član drugog povjerenstva kojeg je odbio tj. obećao je razmisliti te se povratno očitovati o istom. O tome se kasnije nije raspravljalo, kako nije bilo inicijative o tome ni sa strane Lukanića ni od ostalih članova Vijeća, rekao je Stjepan Kezerić.
	Marija Baričević je upitala o problematici razgraničenja naselja Đurđekovec i Vugrovec Donji naglasivši da danas objekti osnovne škole i vrtića koji sačinjavaju središnji dio Vugrovca spadaju pod Đurđekovec.
	Stipe Jurić rekao je kako se dugo čekalo zato što u početku postupka vijeća mjesnih odbora Đurđekovec i Vugrovec Donji nisu predala zaključke s identičnim granicama. Nakon što su se mjesni odbori usuglasili, prijedlog je poslan na Odbor za imenovanje naselja, ulica i trgova i Gradskom uredu za katastar i geodetske poslove. Gradski ured za katastar i geodetske poslove izradio je kartu s novim razgraničenjem i to je poslao skupštinskom odboru. Taj odbor mora pridobiti mišljenje nadležnog ministarstva, objasnio je Stipe Jurić, a to se mišljenje prema trenutno dostupnim informacijama još uvijek čeka. Prošle godine od ministarstva je zatraženo mišljenje te je poslana i požurnica. Stipe Jurić obećao je da će još jednom poslati požurnicu u kojoj je fazi rješavanja predmetni zahtjev.
	Nataša Vučkov rekla je kako se zeleno svjetlo za prolaz pješaka na semaforu kod restorana Queen (Jelkovec, Savska cesta) rijetko pali. Zamolila je da se svjetla na semaforu usklade. Druga situacija koju je uočila jest da na pješačkom prijelazu (zebri) kod autobusne stanice križanje Savske ceste i Nove ceste djeca, pri izlasku iz autobusa, počnu prelaziti pješački prijelaz dok automobil zaobilazi autobus. Obje situacije predstavljaju rizik u prometu, a osobito druga situacija gdje Nataša Vučkov predlaže dodatan oprez.
	Stjepan Kezerić kazao je kako će se informacije koje je dala članica Vijeća Nataša Vučkov dostaviti Vijeću Mjesnog odbora Jelkovec te će se od njih zatražiti mišljenje o istome. Povela se kratka rasprava o načinu donošenja odluka i dostavljanju traženja građana vijećima mjesnih odbora. Stjepan Kezerić i Stipe Jurić ukazali su na osiguravanje sigurnosti kvalitetnog utroška sredstava preko zaključaka vijeća mjesnih odbora. Boris Matoic, Jurica Jug i Nataša Vučkov izrazili su svoje negodovanje zbog toga, istaknuvši da su članovi Vijeća Gradske četvrti Sesvete demokratski izabrani te da imaju jednako pravo zastupati građane kao vijeća mjesnih odbora. Tihomir Lukanić smatra da bi se Povjerenstvo za promet moglo o tim prijedlozima očitovati. Stjepan Kezerić rekao je da predsjednik Povjerenstva saziva sjednicu svog povjerenstva.
	Damir Kostanjski upozorio je da manji mjesni odbori upozoravaju na nepostajanje potrebe da se svaki mjesec sastanu, pitao je postoji li mogućnost da se sastaju svaka dva mjeseca. Stipe Jurić rekao je kako je trenutnim Poslovnicima i Pravilima i predviđeno sastajanje vijeća mjesnih odbora svaka dva mjeseca, a Dražen Markota je ukazao da se vijeća mjesnih odbora moraju sastati svaki mjesec ukoliko članovi žele dobiti punu naknadu. Potom je Damir Kostanjski upitao da li postoji mogućnost izmjene Prostornog plana Sesvete. 
	Stjepan Kezerić rekao je kako je poslan prijedlog za izmjenu GUP-a Sesvete i kako su bili na sastanku oko toga. Dražen Markota rekao je kako su vođeni razgovori s gospodinom Ivicom Rovisom i gospođom Sanjom Jerković koji su im rekli da je za izmjenu Prostornog plana potrebna dozvola od ministarstva. 
	Maja Buljubašić pita da li je došao odgovor na njezin prijedlog postavljanja kamere na Dugoselskoj cesti kod Ulice bedema ljubavi. Upozorila je da vozači tamo voze preko 100 kilometara na sat i da će se tamo prije ili kasnije dogoditi nesreća ako se ne uspori promet. Stipe Jurić rekao je da je dobiven odgovor prošle godine samo od Ministarstva unutarnjih poslova da kamera na toj lokaciji nije predviđena.
	
Daljnje rasprave nije bilo, te je Vijeće završilo s radom u 18,15.

